INTERVIURI 


Un dialog cu Lavinia Coman 


Andra Apostu 


Pedagogia nu este un lucru la îndemâna oricui. Există multe cărți 
cu principii teoretice sau care vorbesc despre metode de predare dar de 
acolo putem deveni cel mult 
bine pregătiți, nu neapărat 
profesori buni. Există doud 
elemente esenţiale de care ai 
nevoie: dedicație și să fi avut, la 
rândul tău, un profesor excelent. 
Doamna Lavinia Coman a avut 
șansa de a întâlni profesori 
excelenți în perioada de formare 
și, la rândul dumneaei, a 
adăugat dedicatia, dragostea 
pentru arta  pianistică si 
permanenta preocupare pentru 
a deveni mai bun. A fost pionier 
pentru pedagogia și metodica 
= predării pianului iar principiile 
4 enunțate în cărțile pe care le-a 
i elaborat se pot aplica oricărui 
alt instrument, volumele 
reprezentând un vârf de lance în 
piblicaraBăra oricărui examen de ubulariedre sau definitivat în învățământul 
preuniversitar. Destinul i-a alăturat mintea sclipitoare a compozitorului 
Nicolae Coman și împreună au construit o viață de muzică, poezie, artă. 

Andra Apostu: Stimată doamnă Lavinia Coman, cum a ajuns 
micuța Lavinia Tomulescu să se indragosteasca de arta pianistică? 

Lavinia Coman: Anii copilăriei i-am petrecut la Focșani într-o 
familie foarte frumoasă formată dintr-un ofiter/maior farmacist și mama 
care iniţial era casnică și ne îngrijea pe noi iar mai apoi a fost contabilă la 
Banca Naţională. Tata provenea din Cârligele, dintr-o familie cu 16 copii 
care nu mai avea pământ de împărțit... așadar a mers la Școala Militară 
de la Focșani, după care a mers la Târgu Mureș să studieze farmacie (asta 
era la finalul 20-30). Eu m-am născut la Focșani, pe 27 noiembrie 1940, 
dar după un an și jumătate sora mea s-a născut la Balti (astăzi în Republica 
Moldova), unde tatăl meu era repartizat în spitalul de front. După aceea, 
toți patru am mers cu frontul înapoi în ţară, am poposit foarte puţin la 
Focșani, Lugoj și chiar și în Timișoara iar după terminarea războiului am 
revenit acasă, la Focșani, unde tata a fost demobilizat și a primit serviciu 
la Farmacia nr. 3 din oraș; a fost șef de farmacie, singurul bărbat între 
toate femeile farmaciste, loc în care a muncit până la sfârșitul carierei 
sale. 

Mama a trebuit să își ia și ea serviciu pentru că nu ne mai 
ajungeam cu banii. Vremea de după război a fost cruntă din punct de 
vedere economic. Și mai aveam și o mică „pată” la dosar, faptul că părinţii 
mamei avuseseră o vie (la Patesti, care fusese luată de stat, naţionalizată) 
și un local (și acela naționalizat). Asta nu dădea bine deloc. Așadar mama 
a devenit funcționar la Banca Naţională până la pensionare. 

Între timp, în casa noastră exista o pianină adusă de la Bălţi, tata 
o cumpărase de la cineva care se refugia, a trimis-o cu trenul de marfă la 
Focșani și a fost instalată în sufrageria noastră. Tata avea o dorinţă 
deosebită de a asculta muzică. Mă lua cu el iar mie îmi făcea mare plăcere, 
eram nelipsiti la concertele filarmonicii din Focșani — având întâi o 
orchestră semi-simfonică alcătuită în majoritate din medici și farmaciști 
care erau și violoniști amatori. Când aveam vreo 12 ani, într-o bună seară 
a venit din București pianista Silvia Serbescu. A apărut... s-a înclinat, s-a 
așezat la pian și în momentul când s-au auzit primele acorduri din 
Concertul nr. 2 în do minor de Rachmaninov, eu am simţit că asta vreau 
să fac! Că asta e menirea mea! Nu pot să îţi spun de ce, nici astăzi nu îmi 
pot explica ce s-a întâmplat dar așa a fost. Eu luam deja lecţii de pian cu 
doamna Noelia Prisecaru dar deodată am vrut mai mult și nu l-am lăsat 
pe tata până când nu i-a scris o scrisoare doamnei Șerbescu, scrisoare pe 
care a primit-o și la care i-a răspuns imediat. Tata îi ceruse voie să ne 
primească într-o zi în care dorește dumneaei, să mă examineze să vadă 
dacă e ceva de capul meu pentru că eu puneam foarte mare presiune pe 
el cu această chestiune. 

Imediat doamna a răspuns și ne-a primit. Pe strada Sf. Constantin 
nr. 27, ne-a așteptat în capul scărilor, ne-a primit într-o încăpere 
spațioasă, luminoasă, cu două piane de concert. M-am așezat, m-a pus să 
cânt, m-a mai întrebat câteva lucruri, după care s-a întors la tatăl meu și 
i-a spus: domnule farmacist, fata are posibilităţi, prezintă perspective 
pentru acest drum. Tatăl meu i-a zis că eu sunt foarte bună la științe, era 
uimit la gândul unei asemenea cariere. Eu eram deja mare, eram clasa a 
Vil-a, a Vill-a, la un moment de cotitură... tata zicea: „ce să facă ea cu 
muzica?” lar doamna Șerbescu i-a spus, șăgalnică: „lăsaţi, să facă și 
desteptii muzică!” 

Doamna mi-a recomandat o pregătire tehnică temeinică cu 
prietenele dumneaei profesoare de încredere. Tata a luat legătura cu 
doamna Cornelia Antonescu — aceste doamne erau în București iar noi o 
dată la două săptămâni făceam drumuri cu trenul de la Focșani la 
București. Toate problemele cu brațele, cu legătura dintre gestul fizic și 
controlul auditiv, întâi porunca și după aceea execuţia și feedback-ul, 
judecata, toate aceste lucruri le-am învăţat fiind mai mare ca vârstă iar 
asta a fost partea bună, pentru că astfel am înţeles foarte bine procesul 
și de aceea am și devenit o profesoară foarte bună, eram foarte bine 
pregătită pentru asta. 


A.A.: Sora dumneavoastră mai mică nu a fost atrasă de muzică? 
L.C.: N-a avut nicio treabă cu muzica! A avut înclinații către desen, 
artă, a fost arhitect șef al judeţului Vrancea. 


A.A.: Dar dumneavoastră aţi întâlnit aceste persoane care v-au 
revelat tainele muzicii și ale pedagogiei. 

L.C.: Dacă eu aș fi început studiul pianului de foarte mică, habar 
nu aș fi avut cum m-am trezit să cânt într-un fel sau altul pentru că atunci 
când suntem mici nu avem puterea necesară de a înțelege acești pași pe 
care eu i-am parcurs cu propria mea fiinţă, am traversat conștient toate 
fazele care m-au dus în scurtă vreme în situația de a putea intra la 
Conservator. Dar și înclinația către științe a contribuit, desigur. 

Am ajuns la Conservator într-o perioadă în care erau foarte puţine 
locuri; în seria mea am fost cinci. Am intrat prima și am ieșit tot prima. 

Eu puteam, cu notele pe care le-am avut în liceu (am absolvit cu 
nota maximă, pe vremea aceea era 5, în vechiul sistem sovietic de notare) 
să intru fără examen la orice instituţie de învățământ universitar, mai 
putin la cel vocational. 


A.A.: Cum a fost studentia dvs.? 
L.C.: Am fost „adoptată” de familia unui mare muzician român, lon 
Dumitrescu, pentru că am fost rugată de doamna profesoară Maria Sova 

să merg acasă la Ilinca (Dumitrescu) să cânt cu ea — avea 6 sau 7 ani. Și am 
cântat cu ea până a împlinit 12 sau 13 ani, când a mers în Uniunea 
Sovietică să își continue studiile. Mai mult decât atât, intrarea în acea casă 
a fost revelatoare prin întâlnirea cu mama llincăi, cu Mariana Dumitrescu. 
Avea o personalitate foarte puternică deși era bolnavă la pat; nu primea 
pe nimeni, se jena, eu eram singura cu acest privilegiu (trist dar 
extraordinar pentru mine, pentru sufletul meu). Am avut cu Mariana cele 
mai minunate momente de confesiune, de comunicare, de învăţare. Deși 
nu eram foarte depărtate ca vârstă, era totuși o figură aproape maternă. 

Tot la ei în familie l-am cunoscut pe Nicușor, nepotul prin alianţă 
al Marianei care urma să îmi devină sot. Avea un talent ieșit din comun, 
făcuse compoziţie cu maestrul Jora, care îl adora. A fost o mare inspiraţie 
să ne aducă împreună. N-a trebuit decât un minut ca să putem comunica. 
Lui i s-a spus de mine, mie mi s-a povestit de el... Ca studenţi, aveam 
biblioteca în noul sediu al Conservatorului. A apărut și el după 15 
septembrie deși noi deja lucram de la 1 septembrie. Eu am comentat în 
timp ce el se scuza domnului director. A venit și a vrut să vadă cine 
comenta la adresa lui. La finalul zilei m-a întrebat dacă aș vrea să facem o 
plimbare până în Herăstrău. Acolo străjuia statuia lui Stalin; am trecut de 
statuie și până să ajungem la malul lacului îl aud dintr-o parte, că mă 
întreabă: ce părere ai avea dacă eu te cer în căsătorie? Am rămas mută, 
după care mi-am revenit și i-am spus că nu sunt pregătită pentru asta și 
că nici măcar nu mă gândisem vreodată să mă căsătoresc. Apoi ne-am 
văzut din ce în ce mai des... în iunie anul următor ne căsătoream. 

Am intrat aici, în casa asta a noastră, ca Albă ca Zăpada... cum 
zicea Mariana. Am zugrăvit, m-am îngrijit de casă. Aici s-a petrecut toată 
viața noastră. Eu am devenit trei într-una, profesoară, pianistă și casnică. 
Cât am putut mi-am văzut de cariera mea de pianistă, sustindndu-l si pe 
el, ţinând și casa ca gospodină. Plus de asta, trebuia să fiu și o pedagogă 
activă. În primii 8 ani de lucru, fiind reţinută în Conservator și pentru că 
atunci se forma clasa de lied a venit la mine maestrul Nicolae Secăreanu 
și m-a desemnat pianista clasei de lied. 8 ani de zile am fost în această 
poziţie și am trecut prin tot repertoriul de lied universal și românesc cu o 
documentare exhaustivă în această zonă. Încercam să mai susţin și 
concerte în tara si am fost activă, am în palmaresul meu peste 600 de 
concerte, înregistrări, programe audio și video etc. 


A.A.: La început cariera pedagogică s-a îmbinat cu cea pianistică, 
de scenă. Mai cu seamă că la Conservator aţi studiat tot cu doamna Silvia 
Serbescu. 

L.C.: Toata formarea mea i-o datorez dumneaei, ajutata, desigur, 
de colegele ei minunate; erau foarte unite cele din clasa Constantei 

Erbiceanu: Maria Sova, Cornelia Antonescu... aveam nevoie de domniile 
lor pentru partea de metodă, trebuia să trec prin acest „purgatoriu”. 


A.A.: Cum aţi ajuns să iubiţi această zonă a formării profesionale 
pianistice, poate nu așa spectaculoasă, un domeniu ce necesită atenţie, 
organizare, sistematizare. Toţi visăm să fim pe scenă dar de multe ori nu 
vedem și nu înţelegem pe deplin procesul de formare. 

L.C.: Printr-o comandă. Într-o bună zi am fost chemată la 
decanatul Facultății de compoziţie și domnul Liviu Brumaru, decanul, mi- 
a spus că e nevoie de un curs de formare a profesorilor, un curs de 
pedagogie instrumentală. Începuse Theodor Bălan care murise între timp 
și au continuat loana Minei și Ana Pitiș. Ce exista era, însă, foarte teoretic, 
conceptual, științific și foarte greu să ajungi să înţelegi ca să poţi să aplici. 
M-am uitat la dânsul și am spus că fac, dacă e ordin, cu plăcere. Și am 
început cu o grupă care studia pianul secundar, grupă de pedagogie 
instrumentală iar în anul următor când a devenit postul liber, am trecut 
cu totul la cursul de didactică instrumentală pentru pian principal, pian 
secundar și practică pedagogică. 

Întâi mi-am făcut un suport de curs și în foarte scurtă vreme am 
început să îmi elaborez „manualul”; o carte care să răspundă la întrebarea 
Vrei să fii profesor de pian? Când am lansat-o la conservator, Mihai Cosma 
a spus „eu vă invit să citiți cartea asta și dacă nu vreţi să fiți profesor de 
pian”. 


A.A.: Această carte răspunde și acum la multe întrebări și se află 
deja la a doua ediţie a sa, la Editura Grafoart. 

L.C.: Această carte oferă soluții complete și accesibile oricărui 
muzician care speră să devină profesor și nu doar de pian. Am găsit o cale 
directă de comunicare, mai pe înţelesul tuturor. Aceasta a fost a doua 
contribuţie a mea în scris pe linia didactică, după publicarea rezultatului 
tezei mele de doctorat care a fost Pianistica modernă. Teza avea titlul 
Perspective diacronice, abordări teoretice, aspecte ale pedagogiei 
instrumentale. Îndrumătorul meu, maestrul Giuleanu m-a aprobat 
întotdeauna și m-a susţinut. Acesta este un istoric al artei pianistice, la fel 
de important de cunoscut. 


A.A.: Așa a început cariera dvs. muzicologică, fără să bagati de 
seamă, îmbinată cu cariera de pedagog. Aţi început ca profesor, în același 
timp concertati si ati mers așa de-a lungul carierei până în prezent. 

L.C.: Între timp m-am hazardat și am făcut și o monografie, o 
cercetare monografică, poate lucrul cel mai bun pe care l-am scris. Mă 
refer aici la cartea despre Constantin Silvestri pe care am lucrat-o de 
dragul soțului meu, pentru că el l-a adorat pe Silvestri. A avut mare 

succes, a fost premiată de UCMR în 2014. Acesta a fost al doilea premiu 
al Uniunii, primul mi s-a acordat în 2007 pentru activitatea mea de critic 
muzical. Apoi am pus bazele unei monografii Silvia Serbescu dar am mai 
multe publicaţii?. 


A.A.: Dragostea profesională a vieţii dumneavoastră a fost 
pedagogia, în diversele ei forme, fie ca ati sintetizat informaţii într-o 
carte, fie că ati predat la catedră, de pildă ajung aici la o altă publicaţie a 
dvs., cea despre Școala de Artă din epoca de aur, prin experienţa pe care 
ati avut-o ca director al Colegiului de Muzică George Enescu. Cum a fost 
acea perioadă? Cum ati decis să scrieți despre asta? 

L.C.: Am fost director între anii 1981-1987. A fost o perioadă 
extraordinar de densă, de grea, și în același timp un triumf pentru școala 
de muzică și pentru mine. E o funcţie extraordinar de complicată, atunci 
erau trei sedii cu muzică și balet, două secţii (muzica și coregrafia) și erau 
la probleme... dar am lăsat o școală minunată când am plecat, pentru 
urmașul meu, profesorul Bilciurescu. Am scris despre asta o carte bazată 
pe cele opt caiete cu însemnări zilnice din acea perioadă. Aruncam 
telegrafic pe hârtie tot ce aveam de făcut, ce nu am făcut... pentru că nici 
în vacanţă nu aveam timp, erau reparaţii, zugrăveli, tot felul de probleme 
de rezolvat. Este o carte de amintiri, de învăţătură, o carte despre o 
epocă, o carte de istorie socială. 


A.A.: Cum era învățământul muzical în acea perioadă? Pentru că 
în timpul acestui mandat de conducere ati fost, în paralel, profesoară de 
pian. 

L.C.: Foarte înaintat! Am ajuns în ultimul an cu un palmares de 41 
de premii internaţionale ale elevilor, majoritatea la pian... Imediat ce am 
venit în liceul Enescu am început colaborarea cu Luiza Borac; ea este 
„floarea” vieţii mele profesionale. Despre Luiza, pianistă fenomenală care 
a devenit cel mai mare „trofeu” al pedagogiei mele ar merita să scriu o 
lucrare mai amplă, având în vedere că interacţiunea profesoară-elevă a 
avut în acest caz un grad foarte mare de complexitate. Luiza era un talent 
uriaș, o inteligenţă excepţională, într-un caracter extrem de dificil. Era 
mereu un rezervor de surprize, cele mai multe foarte plăcute, dar nu 
toate... Cu înţelegere, tact, abnegatie și multă răbdare am reușit să ne 
continuăm munca în echipă, cu efectele și rezultatele strălucite care au 
urmat, după cum se știe foarte bine. 


1 Constanta Erbiceanu, o viață dăruită pianului, Ed. Meronia, 2005, Pianistica 
modernă, Ed. UNMB, 2006, Vrei să fii profesor de pian?, Ed. UNMB, 2007, Scoala 
de artă în Epoca de Aur, Ed. UNMB, 2019 

A.A.: Neobosită, ati creat la Târgoviște, la Universitatea Valahia un 
modul de conversie profesională, de ce ati făcut asta? Ce înseamnă 
această conversie profesională? 

L.C.: Am făcut asta pentru că era nevoie, eu știind foarte bine 
peisajul școlilor de muzică din România, prin experienţa nemijlocită de la 
toate concursurile și olimpiadele. Acolo mă întâlneam cu colegii și am 
văzut că e o lipsă mare de profesionalism. Și ce poți face cu oamenii în 
vârstă? Poţi să îi mai implici în proiecte în care să înveţe. E greu dar am 
reușit. Conversia profesională presupunea un curs de un an și jumătate în 
care, la două săptămâni, ne întâlneam la Târgoviște și le tineam cursuri. 
A fost o formare profesională la vârste înaintate! 


A.A.: Credeţi că e utilă dezvoltarea continuă sau ne putem opri la 
un moment dat? 

L.C.: Eu am părerea că omul e dator să învețe permanent, până în 
ultima clipă a vieţii lui pe acest pământ. Am avut cunoștință de astfel de 
fenomene, în care oamenii au învăţat și la 70 sau 80 de ani. Probă sunt 
multi premiaţi Nobel care la vârste înaintate fac descoperiri uluitoare. Am 
avut exemple, am întâlnit personalităţi în viaţa mea care s-au format 
târziu! De exemplu, un domeniu care mie îmi dă o permanentă mulţumire 
și satisfacţii nemărginite este intrarea în culturi și limbi diferite. 


A.A.: Și ajungem la pasiunea dumneavoastră pentru limba 
catalană... 

L.C.: După Revoluţie am întâlnit încă un profesor de la care eu am 
învățat să fiu profesor. Poti învăța multe, procedee, trucuri... tot ce este 
bun și pozitiv este bine să absorbi. Este vorba de Virgil Ani, cu dânsul 
studiam catalană la Universitate. Inițial am făcut un curs de italiană, de 
fapt, după care am mers motivată de domnul profesor la cel de limba 
catalană. Asta era în 1991. Și de atunci am progresat, domnul profesor a 
plecat (avea nevoie pentru CV să facă acest curs deoarece era căsătorit 
cu o doamna din Catalunia). Apoi am continuat cu noul lector care l-a 
înlocuit la Universitate, la Facultatea de litere, după plecarea sa la 
Barcelona. Acesta era un tânăr, proaspăt absolvent de facultate, Xavier 
Montoliu Pauli care a primit aici „botezul focului” ca profesor de catalană 
și a dus mai departe cu onoare, misiunea catalanismului în România, 
menținând entuziasmul și curiozitatea trează a cercului nostru de 
catalanofili pasionaţi. Apoi am început să traduc texte din limba catalană. 
Aveam dorinţa să fac asta și l-am cooptat și pe Nicușor, aveam nevoie de 
el pentru poezie; am volume întregi de poezie și cântece traduse de noi. 


A.A.: Ati mers mai departe de atât și ati stabilit relaţii de 
colaborare culturală româno-catalane, aţi intrat chiar la nivel oficial pe 


54 


Revista MUZICA Nr. 2 / 2023 


această cale, onorată fiind cu un premiu pentru contribuţia 
dumneavoastră la menţinerea acestor relaţii culturale. 

L.C.: Da, am primit din partea Institutului de promovare externă a 
culturii catalane din Barcelona, în anul 2018, Premiul Josep Maria Batista 
i Roca — Memorial Enric Garriga Trullols pentru activitatea depusă în 
domeniul promovării relaţiilor culturale româno-catalane, îndeosebi în 
domeniul muzică. Eu obișnuiam să spun și reiterez ideea că limba și 
cultura română cu limba și cultura catalană se diferenţiază în cadrul 
grupului mare de limbi romanice prin faptul că s-au dezvoltat la cele două 
mari margini de est si de vest ale Europei. Sunt foarte distantate geografic 
dar se întâlnesc pe fondul comun de limbă și cultură latină. Am tot timpul 
proiecte în zona asta, am tradus și un roman și aștept să îl pot tipări. Nu 
e un dialect, este o limbă în sine, de sine stătătoare care este la fel de 
depărtată de castiliană ca și româna. Nu e mai aproape, e doar o idee 
falsă. 


A.A.: Aș vrea să ne povestiti putin despre muzicologul care merge 
la concerte și scrie cronici, merge la simpozioane și scrie studii. Cum se 
îmbină aceste ipostaze? 

L.C.: Fiecare domeniu îmi este cel mai drag într-un anumit 
moment, când descopăr ceva, când simt că pot să spun ceva important, 
interesant și că acel lucru trebuie să rămână menţionat. Cronica are ca 
specific faptul că dă seama despre un fenomen efemer pe care eu l-am 
trăit ca interpretă; ca interpret te dăruiești publicului total într-o seară și 
acel lucru s-a încheiat. A rămas undeva suspendat în timp, un ecou din ce 
în ce mai îndepărtat. Este bucuria muzicii directe, a primirii directe a 
fenomenului sonor, experienţa extraordinară de a da seamă cu ce ai 
rămas tu după ce ai ascultat, ce rămâne după ce asculti? 

O altă latură este cea când lucrez la portrete de mari pianiști, îmi 
place foarte mult. Îmi place să aflu cum s-a întâmplat, cum a devenit 
interpretul respectiv? Curiozitatea profesională nu m-a părăsit niciodată. 
Recenzia de carte e o formă de creaţie, spiritul tău se întâlnește cu alt 
spirit. După ce te-a citit cititorul pune mâna pe carte sau nu? Merge la 
concertul acelui artist sau nu? Astea sunt întrebările esenţiale, aceasta 
este miza! 


A.A.: Trecând la o scală mai mare, aici vorbim și de monografii? 
L.C.: Aceste monografii au fost realizate așa: una din curiozitate și 
încântarea pe care mi-o produceau relatările soțului meu despre 
fenomenul Constantin Silvestri iar pentru Constanta Erbiceanu am simţit 
nevoia să studiez și să dau public parcursul formării principalei ctitore a 
școlii românești de pian. Mai este, desigur, tributul meu adus minunatei 
mele profesoare, Silvia Șerbescu. 

A.A.: Sunteţi autoare de studii de muzicologie, nu o dată prezentă 
la Simpozionul George Enescu și cu multe intervenţii similare la 
simpozioanele din cadrul Universității Naţionale de Muzică din București. 
Ce zonă de cercetare vă suscită interesul în muzica românească? 

L.C.: În primul rând marii pianiști români, cum ar fi Dinu Lipatti. 
Desigur, maestrul George Enescu cu multiplele sale ipostaze. 


A.A.: Cum porniţi la lucru? Aveţi o idee? 

L.C.: Pornesc de la o idee... de curând am întâlnit un citat 
„informaţia este punctul de plecare pentru aflarea adevărului”. Între 
informaţie și adevăr e un drum pe care trebuie să-l parcurgi. Pentru un 
studiu ai nevoie de o documentare extraordinară, riguroasă, trebuie să ai 
la îndemână enciclopedii, culegeri, monografii. 


A.A.: Ce ar trebui să știe un muzicolog începător? 

L.C.: Unde să se ducă la dicționare, să meargă în sala de concert și 
să înveţe să asculte muzica, să cunoască istoria muzicii la perfecțiune, să 
știe si detalii despre viata autorului, despre momentul la care a făcut acea 
lucrare. De asemenea, e important să cunoască și trăirile scenei, să știe 
ce simte un artist înainte de a intra în scenă, emoţiile, încărcătura lui... 


A.A.: Puteţi separa, la dumneavoastră, aceste ipostaze, profesor, 
pedagog, muzicolog, om de cultură? 

L.C.: Nu le pot separa și nici nu îmi doresc acest lucru, ele 
alcătuiesc un tot unitar și sunt mulţumită cu alegerile pe care le-am făcut, 
pentru că dacă am ales lucruri care nu au mers așa cum m-am așteptat... 
s-au depărtat ele de mine. Trebuie să fii mereu deschis și „pe fază”, 
ancorat în realitatea culturală. 


A.A.: Aveţi o perioadă anume din istoria muzicii românești pe care 
o preferaţi sau, poate, compozitori indragiti din Romania? 

L.C.: Maestrul Mihail Jora, compozitorii din secolul XX, Ștefan 
Niculescu, Paul Constantinescu, literatura pianistică de Martian Negrea, 
Sabin Drăgoi, Dan Voiculescu. lar dintre compozitorii contemporani îmi 
place foarte mult Dan Dediu. 


A.A.: Sunteţi neobosită. Sigur aveţi și acum ceva în lucru... 

L.C.: Lucrez acum la cartea cu pianiști. Va fi o carte cu portrete de 
mari pianiști din toate naţiunile și din toate epocile, i-am grupat 
cronologic, este cel mai recent proiect al meu. Am găsit multe informaţii 
în periodice. 

Acum e mult mai puţină informaţie și pentru că nu prea mai avem 
presă. Asistăm la dispariţia unei ere, totul se îndreaptă spre calculator dar 

eu nu cred că e ceva neapărat bun. E o plăcere de a citi o carte, de a răsfoi 
un ziar... din păcate rămâne așa pentru noi pentru că pentru cei mici nici 
nu cred că va mai exista. 

A.A.: Vă mulţumesc! 


SUMMARY 


Andra Apostu 


A dialogue with Lavinia Coman 


Pedagogy is not something everyone can do. There are many books with 
theoretical principles or even books that talk about teaching methods but 
from there we can at best become well prepared, not necessarily good 
teachers. There are two essential elements you need: dedication and 
having had an excellent teacher yourself. Ms Lavinia Coman had the 
chance to meet excellent teachers during her training and, in turn, she 
added dedication, love for the art of piano playing and the constant 
concern to become better. She was a pioneer in the pedagogy and 
methodology of piano teaching and the principles set out in the books she 
wrote can be applied to any other instrument, the volumes representing 
the spearhead in the bibliography of any tenure or final exam for young 
teachers in pre-university education. Destiny brought her together with 
the brilliant mind of composer Nicolae Coman and together they built a 
life of music, poetry and art. 

